Die erge inkrimping van die Suid-Afrikaanse ekonomie in die tweede kwartaal is ’n bewys dat die nasionale staat van inperking weens die Covid-19-pandemie hopeloos te streng was, sê die DA.
Geordin Hill-Lewis, DA-woordvoerder oor finansies, sê in ’n verklaring die inperking, wat een van strafstes in die wêreld was, het die Suid-Afrikaanse ekonomie in die knie geskiet.
Daar is groot kommer oor die ekonomie wat in die tweede kwartaal op ’n geannualiseerde grondslag met 51% gekrimp het.Foto: Argief
Solidariteit deel die siening dat die inperking die land groot skade berokken het. “Met die grootste aangetekende inkrimping van enige ekonomie ter wêreld vir die tweede kwartaal van 2020 is dit duidelik dat die medisyne hier dodeliker as die siekte was.
“Dis waar dat die BBP dalk ’n lomp meting vir ’n land in isolasie is, maar wanneer ons uitskieterkwartaal met dié van ander lande vergelyk word, is dit duidelik dat ons een van die skadelikste, indien nie die heel skadelikste nie, inperkings ter wêreld gehad het,” het Connie Mulder, hoof van Solidariteit se navorsingsinstituut, in ’n verklaring gesê.
Hy sê Solidariteit doen ? beroep op die regering om die ekonomiese krisis, wat gaan vererger, ernstig op te neem en homself van die bestuur daarvan los te maak.
Die vakverbond Cosatu sê die werklikheid agter die syfers is dat armoede en werkloosheid aan die styg is.
“Die syfers bewys ons uitlating was reg dat pres. Cyril Ramaphosa se aanvanklike stimulusplan van R500 miljard onvoldoende was en ’n onderskatting van die ekonomiese gevaar wat die land in die gesig gestaar het,” het Cosatu in ’n verklaring gesê.
Die IVP sê die jongste syfers dui daarop dat die huidige ekonomiese beleid nie die nodige stimulus kan bied nie. Die regering se gebrekkige vermoë om korrupsie behoorlik hok te slaan is ook ’n aanduiding van ’n gebroke stelsel.
Die Universiteit van die Witwatersrand se prof. Lawrence Hamilton, ’n kenner op die gebied van politiek en die ekonomie, sê daar sal eers oor ’n jaar of wat meer duidelikheid wees oor presies wat die invloed van dié groot daling op die ekonomie sal wees.
Christo van der Rheede, adjunk- uitvoerende hoof van Agri SA, sê die landbousektor, wat 15,1% tot die BBP bygedra het, verdien ’n klop op die skouer.
“Dit vra vir groter waardering en ondersteuning van regeringskant af vir die bydrae wat dié sektor lewer midde-in al die uitdagings om bekostigbare, beskikbare en gehalte-voedsel vir die land te produseer.”